*proiect*



**GUVERNUL REPUBLICII MOLDOVA**

**HOTĂRÂRE nr. \_\_\_\_**

**din \_\_\_\_\_\_\_\_\_\_\_\_\_\_\_\_\_ 2023**

**Chișinău**

**Cu privire la modul de recuperare la bugetul de stat a cheltuielilor pentru studii/instruiri suportate de entitățile publice din domeniul milităriei, securității, ordinii publice și administrației penitenciare**

**----------------------------------------------------------------------------------------------------**

În scopul executării prevederilor Legii nr. 365/2022 pentru modificarea unor acte normative (Monitorul Oficial al Republicii Moldova nr.45-48/83 din 17.02.2023), Guvernul HOTĂRĂŞTE:

**1.** În conformitate cu art.351 din Legea nr.162/2005 cu privire la statutul militarilor, art.361 din Legea nr.170/2007 privind statutul ofițerului de informații și securitate și art.261 din Legea nr.288/2016 privind funcționarul public cu statut special din cadrul Ministerului Afacerilor Interne, se stabilește perioada obligatorie de activitate în serviciul militar sau special după absolvirea instituției de învățământ în domeniul milităriei, securităţii, ordinii publice şi altor forme de perfecționare profesională, precum și finalizarea studiilor superioare de master sau altor forme de dezvoltare profesională continuă, după cum urmează:

1) un an - în cazul în care formele de perfecționare profesională au o durată de la 61 zile până la 120 zile;

2) doi ani - în cazul în care formele de perfecționare profesională au o durată de la 121 zile până la 170 zile;

3) trei ani - în cazul în care formele de perfecționare profesională au o durată de la 171 zile până la 220 zile;

4) patru ani - în cazul în care formele de perfecționare profesională au o durată de la 221 zile până la 270 zile;

5) cinci ani - în cazul studiilor, cursurilor de formare profesională iniţială, precum și altor forme de perfecționare profesională, care au o durată mai mare de 270 zile.

**2.** Prin derogare de la prevederile pct. 1, în temeiul art.42 din Legea nr.300/2017 cu privire la sistemul administraţiei penitenciare, funcționarii publici cu statut special din cadrul sistemului administrației penitenciare delegați la cursuri de formare profesională cu o durată mai mare de 90 zile într-un an calendaristic, precum și cei care urmează studii superioare de masterat, organizate în țară sau în străinătate, cu excepția celor urmate pe cont propriu, și care în perioadele respective, dispun de drepturi salariale, sunt obligați să activeze în sistemul administrației penitenciare, cel puțin trei ani după absolvirea cursurilor/studiilor respective.

**3.** Cheltuielile pentru studii/instruiri, prevăzute la art.351 din Legea nr.162/2005 cu privire la statutul militarilor, art.361 din Legea nr.170/2007 privind statutul ofițerului de informații și securitate și art.261 din Legea nr.288/2016 privind funcționarul public cu statut special din cadrul Ministerului Afacerilor Interne, art.43 din Legea nr.300/2017 cu privire la sistemul administraţiei penitenciare, sunt determinate anual conform calculelor întocmite în baza datelor de evidenţă a mijloacelor bănești şi cuprind:

1) cheltuielile de personal achitate personalului implicat în procesul de instruire, la care se atribuie - cheltuielile privind retribuirea muncii şi salarizarea angajaţilor implicaţi nemijlocit în procesul de instruire; contribuţiile de asigurări sociale de stat obligatorii; cheltuielile pentru delegaţiile (deplasările) în interes de serviciu ale personalului didactic și studenților (deplasările cu efectivul de studenţi la instituțiile de învățământ, centrele de instruire, la aplicaţii şi stagiile de practică);

2) cheltuielile pentru cazare, la care se atribuie - cheltuielile anuale alocate autorităților/instituțiilor de învățământ pentru serviciile comunale, care se împart proporţional participanţilor la instruire (studenţii şi angajaţii autorității/instituţiei) și/sau cheltuielilor de cazare (hotel sau locațiunea bunurilor imobile);

3) cheltuielile pentru echipament, la care se atribuie - valoarea echipamentului transmis în posesie permanentă şi nemijlocit utilizat de către studenţi/cursanți în procesul de instruire, precum și cheltuielile pentru servicii de baie-spălătorie;

4) cheltuielile pentru alimentaţie, la care se atribuie - valoarea produselor consumate şi numărul de zile aflate la asigurarea cu hrană;

5) cheltuielile pentru asigurare medicală, la care se atribuie - serviciile de acordare a asistenţei medicale studenţilor/cursanților, inclusiv tratamentul staţionar şi de ambulatoriu, precum și costul asigurării medicale sau serviciilor prestate de instituțiile medicale publice/private sau de peste hotare;

6) solda achitată în perioada studiilor/instruirii, la care se atribuie - salariu încasat pe perioada aflării la studii/instruire, soldele/bursele studenţilor (pentru studenţii ciclului I - licenţă, ciclului II - masterat și cilului III - doctorat) cu excepţia burselor de merit şi burselor sociale (dacă normele speciale nu prevăd altfel);

7) indemnizaţia unică acordată la absolvirea studiilor (dacă normele speciale nu prevăd altfel).

**4.** Ministerul Apărării, Ministrul Afacerilor Interne, Administrația Națională a Penitenciarelor și alte autorități vizate, în termen de 3 luni de la data publicării prezentei hotărâri, vor aduce actele normative departamentale în concordanță cu prevederile acesteia, vor elabora reglementări proprii de recuperare la bugetul de stat a cheltuielilor de studii/instruiri suportate de entitățile publice din domeniul milităriei, securității, ordinii publice și administrației penitenciare.

**Prim-ministru DORIN RECEAN**

Contrasemnează:

Ministrul apărării Anatolie Nosatîi

Ministrul afacerilor interne Ana Revenco

Ministrul justiției Veronica Mihailov-Moraru